ડો.આંબેડકરના પગલે દલિતોએ મોટાપાયે હિંદુ ધર્મનો ત્યાગ કરી બૌધ્ધ ધર્મ અંગીકાર કર્યો છે. આવા નવબૌધ્ધોને વી.પી.સિંહના વડાપ્રધાનકાળ વખતે અનુસૂચિત જાતિમાં સામેલ કરી અનામતના લાભ આપવામાં આવ્યા છે.એટલે દલિત ખ્રિસ્તીઓ અને દલિત મુસલમાનો પણ અનુસૂચિત જાતિમાં સામેલ થવા માંગે છે. તેમની આ માંગણીના વાજબીપણાની ચર્ચા બાજુ પર રાખીને આ ધર્મો ધર્માંતરિતોને સમાનતાના હક કેમ આપતા નથી તેની ચર્ચા કરવા જેવી છે. દલિત મુસલમાનોના નેતાઓએ તેમની અનુસૂચિત જાતિમાં સામેલગીરીની માંગને બદલે સમાનતાના સિધ્ધાંતને વરેલા ઈસ્લામમાં તેમના બરાબરીના હકની માંગ બુલંદ કરવી જોઈએ. ધર્મ સુધારણા અને સમાજ સુધારણા એ ખરો માર્ગ છે તે તેમણે સમજી લેવું જોઈએ. હાલની દલિત મુસલમાન એવી ઓળખ તેઓ પહેલાં દલિત છે અને પછી મુસલમાન છે તેમ દર્શાવે છે.તેથી તેમણે પોતાની દલિત મુસલમાનની ઓળખને બદલે મુસલમાન દલિતની ઓળખ પ્રસ્થાપિત કરવી જોઈએ.